
POBUDE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje pobude:
[bookmark: restart]1.	pozdravlja, da je Računsko sodišče navedlo, da je zanesljivost letnih računovodskih izkazov Agencije Evropske unije za usposabljanje na področju preprečevanja, odkrivanja in preiskovanja kaznivih dejanja (v nadaljnjem besedilu: agencija) za proračunsko leto 2022 v vseh pomembnih vidikih zakonita in pravilna; obžaluje, da je bil skupni znesek 4,2 milijona EUR neskladnih odhodkov, ki so presegli prag pomembnosti, določen za revizijo, zato je Računsko sodišče izdalo mnenje s pridržkom o zakonitosti in pravilnosti plačil;
2.	pozdravlja, da so bili sprejeti ustrezni popravni ukrepi za obravnavo večine ugotovitev Računskega sodišča iz prejšnjih let; ugotavlja, da Računsko sodišče od leta 2020 vsako leto opozarja na ugotovitve glede javnih naročil v zvezi s pomanjkljivostmi in nepravilnostmi; ugotavlja tudi, da so ta opažanja v letih 2021 in 2022 vplivala na plačila; obžaluje, da ena ugotovitev iz prejšnjih let v zvezi s postopkom javnega naročanja še vedno ni rešena;
3.	poudarja, da agencija s svojimi dejavnostmi usposabljanja zaradi razmeroma majhne velikosti in letnega proračuna neposredno doseže le majhen del ciljne populacije; spodbuja Komisijo, naj izvede ocenjevalno študijo izvedljivosti združitve te agencije z drugimi agencijami, ki imajo iste pristojnosti;
4.	ugotavlja, da so bili podlaga za mnenje Računskega sodišča s pridržkom o zakonitosti in pravilnosti plačil, povezanih z zaključnim računom, zahtevki za storitve in vsa s tem povezana plačila, izvršena na podlagi dveh okvirnih pogodb; opozarja na odgovor agencije, da so bile storitve kljub pomanjkljivostim pri formalizaciji pravne obveznosti naročene v skladu s potrebami in kontrolami agencije ter da ni nastala nobena izguba; je seznanjen tudi z ugotovitvijo Računskega sodišča glede pomanjkljivosti pri izvajanju okvirne pogodbe za izobraževalne uredniške storitve v letu 2022 in ugotavlja, da so vsa plačila na podlagi te okvirne pogodbe, ki so leta 2022 znašala 152.655 EUR, nepravilna; obžaluje, da so ugotovitve Računskega sodišča pokazale, da znesek plačanega dela ni ustrezal količini dejansko opravljenega dela in da ni bilo bistvenih revizijskih dokazov, ki bi podpirali plačane zneske; ugotavlja, da je agencija uvedla popravne ukrepe v zvezi z ugotovljenimi nepravilnostmi;
5.	pozdravlja dejstvo, da je agencija v letu 2022 opravila 418 dejavnosti usposabljanja, v katerih je sodelovalo 43.838 uradnikov organov kazenskega pregona, in uspešno izvedla 296 izmenjav; pozdravlja tudi strateški dokument, ki ga je pripravila strokovna skupina za temeljne pravice in katerega cilj je vključitev temeljnih vidikov v vse dejavnosti usposabljanja; z zadovoljstvom ugotavlja, da je bilo leta 2022 organizirano ad hoc usposabljanje o zaščiti preiskovalnih novinarjev; pozdravlja posebne ukrepe usposabljanja o temah kaznivih dejanj iz sovraštva ter širjenje znanja o učinkovitih rešitvah za podporo žrtvam;
6.	opozarja, da mora usposabljanje na področju preprečevanja, odkrivanja in preiskovanja kaznivih dejanj na ravni EU odražati prednostne naloge EU v skladu s potrebami držav članic po usposabljanju ter podpirati odziv EU na huda kazniva dejanja in organizirani kriminal ter druge grožnje notranji varnosti in da bi moralo biti varstvo temeljnih pravic osrednji steber dejavnosti usposabljanja agencije; je seznanjen z dejavnostmi usposabljanja na področju boja proti terorizmu, vključno s financiranjem terorizma, terorizma in strelnega orožja, tujimi terorističnimi bojevniki ter dejavnostmi, usmerjenimi proti ekstremizmu in radikalizaciji; poziva k boljši ponudbi usposabljanja o kibernetski kriminaliteti, kibernetski forenziki, umetni inteligenci, varstvu podatkov, temeljnih pravicah in boju proti rasizmu na ravni EU; poziva agencijo, naj pri vseh svojih dejavnostih zagotovi popolno preglednost in popolno spoštovanje temeljnih pravic in mednarodnega prava, zlasti pri dejavnostih s tretjimi državami;
7.	ceni tudi, da je agencija izvedla vrsto spletnih seminarjev v odziv na vojno v Ukrajini in namensko ad hoc analizo potreb po usposabljanju; ceni, da je agencija podprla ukrajinsko generalno tožilstvo pri razvoju usposabljanja za obveščevalne podatke iz odprtih virov ter ukrajinskim udeležencem v dejavnostih usposabljanja ponudila dodatna mesta, kjer je bilo to mogoče;
8.	je seznanjen, da agencija tesno sodeluje s tretjimi državami, agencijami, organi in mrežami EU, zlasti z Europolom, Eurojustom, Frontexom, Evropsko mrežo institucij za izobraževanje v pravosodju (EJTN), Evropsko komisijo, Evropskim centrom za spremljanje drog in zasvojenosti z drogami (EMCDDA), Uradom Evropske unije za intelektualno lastnino (EUIPO), Agencijo Evropske unije za temeljne pravice (FRA), Evropskim azilnim podpornim uradom (EASO) in mednarodnimi organizacijami, kot je Interpol.

